Гум, псэм щыщ Iыхьэ
КъБР-м и Жылагъуэ палатэм, хабзэ хъуауэ, илъэс къэс егъэлъапIэ ди республикэм и курыт школхэм я егъэджакIуэ нэхъыфIхэр. ЕгъэджакIуэм и махуэм, жэпуэгъуэм и 5-м, палатэм и пэш нэхъ ин дыдэм щызэхуашэсащ зи зэфIэкIкIэ гъэ еджэгъуэ блэкIам къыхэжаныкIа лэжьакIуэ гуп.
ЕгъэджакIуэхэм я махуэшхуэмкIэ ехъуэхъуну гуфIэгъуэ зэхуэсым зыкърагъэхьэлIат КъБР-м и Жылагъуэ палатэм и унафэщIхэр. ЗэIущIэр къызэIуихащ икIи иригъэкIуэкIащ Жылагъуэ палатэм и Аппаратым и чэнджэщэгъу Теппеевэ Iэсият. Къызэхуэсахэм махуэшхуэмкIэ ехъуэхъуа нэужь, абы псалъэ иритащ Жылагъуэ палатэм и унафэщI Берд Хьэзрэталий.
— Къэбэрдей-Балъкъэрыр зэрыгуэшхуэн куэд иIэщ. Абыхэм ящыщщ ди цIыхубэ егъэджакIуэхэр, «Егъэджэныгъэ» лъэпкъ проектым щытекIуэу УФ-м, КъБР-м я саугъэт нэхъыщхьэхэр зыхуагъэфэща лэжьакIуэ пэрытхэр, егъэджэныгъэ IэнатIэм зезыгъэужь, абы щIэ куэд хэзылъхьэурэ езыгъэфIакIуэ IэщIагъэлIхэр, курыт школхэм, гъэсапIэхэм я унафэщI щыпкъэхэр, — къыхигъэщащ абы. — УегъэгуфIэ илъэс къэс ди школхэм егъэджакIуэ ныбжьыщIэхэр къызэрыкIуэм. Абыхэм егъэджэныгъэ-гъэсэныгъэ лэжьыгъэм халъхьэ Iуэху зехьэкIэщIэхэр, гупсысэкIэщIэхэр. ШколыщIэхэр, сабий гъэсапIэщIэхэр къызэIуах, IэнатIэм шэщIауэ щокIуэкI зэхъуэкIыныгъэхэр, къыщагъэсэбэп къэрал стандартыщIэхэр. А псори зэфIэзыхыр егъэджакIуэрщ — зигури зи псэри щIэблэм хузэIуха цIыху щыпкъэрщ.
Абы и псалъэхэр даIыгъыу гуфIэгъуэ зэхуэсым къыщыпсэлъащ нэгъуэщIхэри.
— Ди щIыналъэм зыIэригъэхьэ ехъулIэныгъэхэм, шэч лъэпкъ хэмылъу, фэ, пщIэ зыхуэтщI егъэджакIуэхэ, фи Iыхьэ хэлъщ. Абы папщIи фIыщIэ ини фхуэфащэщ, — жаIащ абыхэм. — Нобэ дэ тщыщ дэтхэнэми игукIэ и япэ егъэджакIуэм, унэтIакIуэм зыщыхуигъазэ икIи хъуэхъу псалъэ щыхужиIэ зэманщ, сыту жыпIэмэ дэтхэнэми диIащ гъащIэ гъуэгум дытезыша, щIэныгъэм япэ лъэбакъуэхэр щыдэзыгъэча егъэджакIуэ. Дэ ахэр тщыгъупщакъым. Фэри куэдрэ зигу филъын еджакIуэфI мымащIэу Тхьэм къывит.
Гум къыбгъэдэкI а псалъэхэмкIэ къэпсэлъахэр нэсыфащ пэш иным щIэса дэтхэнэм и псэми. Къызэхуэсахэм апхуэдэу махуэшхуэмкIэ ехъуэхъуа нэужь, Жылагъуэ палатэм и тхьэмадэм и къуэдзэхэу Федченкэ Людмилэ- рэ Аттаев Жэмалрэ, IэнатIэм Егъэджэныгъэмрэ щIэныгъэмкIэ и комиссэм и унафэщI Зумакулов Асхьэт сымэ КъБР-м и Жылагъуэ палатэм къыбгъэдэкI щIыхь, фIыщIэ тхылъхэр иратащ егъэджэныгъэ лэжьыгъэм къыхэжаныкIа IэщIагъэлI гупым. Псори зэхэту ягъэпэжащ егъэджакIуэ 20-м нэс. Апхуэдэхэщ, къапщтэмэ, Шэджэм ЕтIуанэ къуажэм дэт курыт школ №2-м физикэр щезыгъэдж Алэкъей Юрий, Тэрч къалэм дэт курыт школ №2-м физкультурэмкIэ и егъэджакIуэ Бэлахъуэ Аслъэн, Налшык дэт курыт школ №5-м математикэр щезыгъэдж Бырсекъуэ Иринэ, Ташлы-Тала къуажэм дэт курыт школым биологиер щезыгъэдж Цакоев Мусэ, Бахъсэн дэт курыт школ №2-м пэщIэдзэ классхэр щезыгъаджэ Бырмамыт Iэсият, Къубэ-Тэбэ къуажэм дэт курыт школ №1-м и унафэщIым гъэсэныгъэ лэжьыгъэмкIэ и къуэдзэ Къэжэр Мадинэ, Шэджэм къалэм дэт курыт школ №1-м и егъэджакIуэ Мэкъуауэ Еленэ, Тэрч районым Сабий творчествэмкIэ и центрым и унафэщI МэшылI Анзор, Дзэлыкъуэкъуажэм дэт сабий садым и гъэсакIуэ Теувэж Фузэ, Налшык дэт курыт школ №17-м адыгэбзэмрэ литературэмрэ щезыгъэдж Тхьэщыгъуей Аринэ сымэ, нэгъуэщIхэри.
— Фызыпэрыт IэнатIэр махуэ къэс вгъэзащIэ къалэн мыхъуу, фи гум, фи псэм щыщ Iыхьэ цIыкIу зыхэфлъхьэ лэжьыгъэу зэрыщытыр нэрылъагъущ зыIэрывгъэхьэ ехъулIэныгъэхэмкIэ, фи Iуэху зехьэкIэ екIумкIэ, — жиIащ зэIущIэр щызэхуищIыжым Теппеевэм. — Урысей Федерацэм, Къэбэрдей-Балъкъэрым зи цIэр фIыкIэ щыIун щIэблэ гъэса куэд иджыри къыфщIэхъуэну сынывохъуэхъу. Фи щхьэри, фи унагъуэхэри узыншэну, гукъыдэжрэ дэрэжэгъуэрэ фиIэну!
ЖЫЛАСЭ Маритэ.
Сурэтыр Къарей Элинэ трихащ.
